MACO ทุ่มเงิน 457.2 ล้านบาท รุกขยายเครือข่ายสื่อโฆษณานอกบ้านในเวียดนาม
เข้าลงทุน 25% ใน VGI Vietnam MACO ประกาศลงทุนในต่างประเทศตามกลยุทธ์ขยายเครือข่ายสื่อโฆษณานอกบ้านเต็มกำลัง มองเวียดนามมีศักยภาพด้านเศรษฐกิจ
22 ม.ค. 2563

เข้าลงทุน 25% ใน VGI Vietnam MACO ประกาศลงทุนในต่างประเทศตามกลยุทธ์ขยายเครือข่ายสื่อโฆษณานอกบ้านเต็มกำลัง มองเวียดนามมีศักยภาพด้านเศรษฐกิจ
นายพุน ฉง กิต ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO ผู้นำเครือข่ายสื่อโฆษณานอกบ้าน กล่าวว่า MACO ประกาศลงทุนในต่างประเทศตามกลยุทธ์ขยายเครือข่ายสื่อโฆษณานอกบ้านเต็มกำลัง โดยเข้าลงทุนสัดส่วน 25% ใน VGI Vietnam Joint Stock Company (“VGI Vietnam”) ผู้ให้บริการสื่อโฆษณานอกบ้านดิจิทัลที่มีเครือข่ายกระจายอยู่ทั่วประเทศเวียดนาม ผ่านบริษัทย่อย VGI MACO (Singapore) Private Limited (VGIMS)
สำหรับมูลค่าการลงทุนในประเทศเวียดนามในครั้งนี้อยู่ที่ 3.5 แสนล้านดองเวียดนาม หรือประมาณ 457.2 ล้านบาท ซึ่งบริษัทฯ คาดว่า VGIMS จะเข้าทำสัญญาและดำเนินการให้ธุรกรรมแล้วเสร็จภายในเดือนมีนาคม 2563 โดยการลงทุนดังกล่าว MACO จะนำความรู้ความสามารถ (Know-How) เข้าไปช่วยเสริมศักยภาพให้ VGI Vietnam แข็งแกร่งมากขึ้น และเงินลงทุนส่วนใหญ่ยังเป็นการเข้าไปเพิ่มทุนเพื่อให้ VGI Vietnam ลงทุนเพิ่มและขยายตัวอย่างก้าวกระโดด
ทั้งนี้ ประเทศเวียดนามนับเป็นประเทศที่น่าจับตามองของบรรดานักลงทุนจากทั่วโลกด้วยจำนวนประชากรที่เข้าใกล้ 100 ล้านคน โดยในปี 2019 เศรษฐกิจเวียดนามโตถึง 7 % พฤติกรรมของผู้บริโภคจึงมีกำลังซื้อก้าวกระโดดมากขึ้น ส่งผลให้มูลค่าทางการค้าของเวียดนามสูงถึง 5.1 ล้านดอลลาร์ ซึ่งการเติบโตที่รวดเร็วนั้นมาพร้อมกับนโยบายรัฐที่เน้นให้ทุกจังหวัดของเวียดนามทำแผนพัฒนาตัวเอง อีกทั้งก่อนหน้านี้เวียดนามได้ลงนามข้อตกลงเสรีการค้ากับสหภาพยุโรป ซึ่งจะปรับลดอัตราภาษีกับสินค้าเกือบทุกประเภท ช่วยเอื้อประโยชน์ต่อการค้าและการลงทุนมากขึ้น
ด้านเม็ดเงินใช้จ่ายการโฆษณาในประเทศเวียดนามอยู่ที่ประมาณ 1.22 พันล้านดอลลาร์สหรัฐ โดยสื่อประเภททีวีเป็นอันดับหนึ่ง รองมาเป็นสื่อประเภทหนังสือพิมพ์และสื่อเอาท์ดอร์และทรานซิสครองอันดับสามของเม็ดเงินในการใช้จ่ายโฆษณา
การเข้าลงทุนครั้งนี้เป็นการตอกย้ำวิสัยทัศน์ของ MACO ที่มุ่งขยายธุรกิจสื่อโฆษณานอกบ้านไปยังตลาดในภูมิภาคอาเซียน โดยที่ผ่านมาประเทศที่บริษัทฯเข้าไปดำเนินการธุรกิจสำเร็จแล้ว ได้แก่ ประเทศมาเลเซียและประเทศอินโดนีเซีย